奉和李相公早朝於中書候傳點偶書所懷奉呈門下相公中書相公
作者：權德輿
朝代：唐

paragraphs: 五更鐘漏歇，千門扃鑰開。
紫宸殘月下，黃道曉光來。
辨色趨中禁，分班列上台。
祥煙初繚繞，威鳳正裴回。
斧藻歸全德，輪轅適衆材。
化成風偃草，道合鼎調梅。
渥命隨三接，皇恩暢九垓。
嘉言造膝去，喜氣沃心迴。
東閣延多士，南山賦有臺。
陽春那敢和，空此詠康哉。